text: Straksdom på to år og tre måneder
  28 marts 2012 kl. 13.14
  Gerningsmanden til et væbnet røveri mod Sydbank på Jagtvej i Esbjerg 20. marts er idømt to år og tre måneders fængsel.
  Han blev anholdt tirsdag i et sommerhus i Sønderby på Sydals.
  Under grundlovsforhør onsdag erkendte manden forbrydelsen, hvilket betød, at han blev dømt i umiddelbart forlængelse af grundlovsforhøret.
  I sommerhuset fandt efterforskerne foruden andre koster langt størstedelen af udbyttet fra røveriet.
  Den stjålne sorte sedan, som blev efterlyst i forbindelse med røveriet, holdt parkeret udenfor sommerhuset.
  Ved anholdelsen var gerningsmanden i besiddelse af 31,6 gram amfetamin.
  Pistolen, der blev brugt under røveriet, var en attrap-pistol.
  Udbyttet af røveriet var magert, da en farvepatron sprang og farvede pengene røde.
  